text: Børneforkæmper hylder Tønders borgmester
  11 maj 2016 kl. 11.53
  Tidligere Børnerådsformand Lisbeth Zorning Andersen kalder Tønders afdøde borgmester for den største af alle borgmestre.
  - Hvor er livet urimeligt. Ikke kun for Laurids og hans familie. Men også for de mange borgere i Tønder der havde en borgmester, der var klar til at sætte sin egen position på spil for dem.
  Sådan skriver Lisbeth Zorning Andersen i dag på Facebook.
  Den tidligere formand for Børnerådet har flere gange været i kontakt med Laurids Rudebeck i forbindelse med de meget omtalte børnesager fra Tønder.
  Ifølge Lisbeth Zorning Andersen var det Laurids Rudebeck, der fik trumfet igennem, at pigerne fra Tøndersagen fik erstatning, selvom embedsværket i første omgang sagde nej.
  Han var altid klar til, bag kulisserne, at kæmpe for børnenes sag, skriver Lisbeth Zorning Andersen.
  
  Den største af alle borgmestre er væk. Forfærdeligt for de børn, han bag kulisserne kæmpede for. RIP https://t.co/30zM5Ni8VO @venstredk
  
  